በድሬደዋ የህብረተሰቡን ኑሮ ለማሻሻል በየዘርፉ እየተካሄደ ያለዉ ጥረት ተጠናክሮ መቀጠል አለበት_ምክትል ጠቅላይ ሚኒስትር ደመቀ መኮንን
–  በድሬደዋ አስተዳደር የእድገትና የትራንስፎርሜሽን እቅዱ የህብረተሰቡን ማህበራዊና ኢኮኖሚያዊ ችግሮች ለማቃለል በየዘርፉ እየተካሄደ ያለዉ ጥረት ተጠናክሮ መቀጠል እንዳለበት የኢፊዲሪ ምክትል ጠቅላይ ሚኒስትር አስገነዘቡ። በድሬደዋ ከተማና በገጠሩ ክፍል በ96 ሚሊዮን ብር የተገነቡ የጤና ተቋማት ትናንት ተመርቀው አገልግሎት ጀምረዋል።በጤና ተቋማቱ የምረቃ ሥነ-ሥርአት ላይ የኢፌዴሪ ምክትል ጠቅላይ ሚኒስትር አቶ ደመቀ መኮንን እንደተናገሩት፤ ድሬዳዋን የምስራቁ የሀገሪቱ ማዕከል ለማድረግ ትኩረት ተሰጥቶ እየተሰራ ይገኛል።በአስተዳደሩ እድገትን በማፋጠን ሥርነቀል ለውጥ በማምጣትና ህብረተሰቡን የልማቱ ተጠቃሚ ለማድረግ እየተካሄደ ያለዉ ስራ በውጤት የታጀበና በትክክለኛ አቅጣጫ ላይ በመጓዝ ላይ እንደሆነ ማስተዋላቸውን አስታዉቀዋል።በአስተዳደሩ በ96 ሚሊዮን ብር በገጠርና በከተማ የተገነቡ የጤና ጣቢያ፣ የእናቶችና ህፃናትና ማዕከል እንዲሁም ጤና ጣቢያ ወደ መጀመሪያ ደረጃ ሆስፒታል ከፍ ያደረገዉ የጤና ተቋማት መርቀው ለአገልግሎት ከፍተዋል ። የህብረተሰቡን የጤና አገልግሎት ተደራሽነት በማስፋት በአስተዳደሩ በጤናዉ ዘርፍ እየተከናወነ ያለው ተግባር የሚያበረታታ በመሆኑ ተጠናክሮ መቀጠል እንዳለበት አስገንዝበዋል።ባለፉት ሶስት አመታት በድሬዳዋ ግዙፍ የሲሚንቶ ፣ የጨርቃ ጨርቅ ፋብሪካዎች ተገንብተው አገልግሎት መስጠት መጀመራቸው በምጣኔ ሃብትና በማህበራዊ እንቅስቃሴ ላይ እያበረከቱ ያለዉ አስተዋፆኦ የሚያበረታታተ አስታዉቀዋል።ከድሬዳዋ ወደ ጀቡቲ የሚያመራዉና አዲስ እየተገነባ የሚገኘው ዘመናዊ ባቡር መሰረተ ልማት ፕሮጀክት በእቅዱ መሠረት እየተከናወነ መሆኑን አቶ ደመቀ አመልክተዉ ይህም ድሬደዋ በሁለተናዊ የእድገት መስመር ላይ እየተጓዘች መሆኗን የሚያረጋግጥ ነዉ ብለዋል።በምክትል ጠቅላይ ሚኒስትር ደመቀ መኮንን የተመራው ከፍተኛ የመንግስት ባለስልጣናት ያሉበት ቡድን የሴለንዳዋ ጨርቃ ጨርቅ ፋብሪካ፣ የአዲሱን የኤሌክትሪክ ባቡር መገጣጠሚያ የሥራ እንቅስቃሴ የተመለከተ ሲሆን በገጠር የተፋሰስ ልማት ሥራዎችንም ተዘዋውሮ ጎብኝቷል።በጤና ተቋማቱ ምረቃና በልማት ፕሮጀክቶች ጉብኝቱ ላይ የጤና ጥበቃ ሚኒስትር ዶክተር ከሰተብርሃን አድማሱ፣ የኮንስትራክሽንና የቤቶች ልማት ሚኒስትር አቶ መኩሪያ ኃይሌና ሌሎች ባለሥልጣን መገኘታቸውን የኢዜአ ዘገባ ያስረዳል።